Գյումրիում արձանաբումը սկսվեց Վարդան Ղուկասյանի կառավարման տարիներին: Քաղաքի օրվա տոնակատարությունների հետ կապված անպայման որեւէ արձանի բացում էր նախանշվում: Աշոտ Ողորմած արքայի արձանի բացումը տեղի ունեցավ 2008թ-ին «Քաղաքի օր» տոնակատարության ժամանակ: Բագրատունիներից կոնկրետ այս արքային հավերժացնելը կապված էր «ողորմած» բնորոշման հետ: Պատմությունը վկայում է, որ Աշոտ Գ Բագրատունին բարեգործ էր, նրա կառավարման տարիներին երկրի գլխավոր քաղաքներում բացվել են դպրոցներ, հիվանդանոցներ, անկելանոցներ: Խոսակցություններ էին պտտվում այն ժամանակ, որ կանգնեցնելով հենց Աշոտ Ողորմած արքայի արձանը, Վարդան Ղուկասյանը առաջին քայլն է անում սեփական բարության ու ողորմածության մասին լեգենդներ հյուսելու ճանապարհին: